

**РЕПУБЛИКА БЪЛГАРИЯ**

**Областна администрация**

**Хасково**

ПЪЛНО ОПИСАНИЕ НА ПРЕДМЕТА НА ПОРЪЧКАТА

Обект на обществената поръчка е „услуга”, с предмет „***Предоставяне на услуга по цялостно хигиенно поддържане на територията на ГКПП „Капитан Андреево” и КПП „Капитан Петко Войвода, област Хасково”.***

Зоната на ГКПП “Капитан Андреево” и КПП “Капитан Петко войвода” Община Свиленград, Област Хасково, обхваща териториите на която са разположени сградите, помещенията, работните места, подземните и надземните съоръжения, техническите средства и местата за преходи, изчакване и проверка на лица, превозни средства и стоки, в границите определени от Министерския съвет.

Съгласно чл.7а от Наредбата за граничните контролно – пропускателни пунктове, в зоната на ГКПП Областният управител осигурява поддържането на терените – публична държавна собственост, които не са възложени за стопанисване и управление на службите от задължителния граничен контрол, както и осигурява дейностите по почистването на зоната, както и на обектите за обществено ползване.

По Наредбата служителите от ведомствата, осъществяващи граничен контрол и служителите на търговците, осъществяващи дейност в зоната на ГКПП, са длъжни да почистват помещенията, в които осъществяват дейността си и прилежащите им площи. Предмет на настоящата поръчка са териториите, непопадащи в упоменатите по-горе площи, а именно – трасетата за автомобили, тротоарите, околните пространства, обекти за обществено ползване /санитарни възли/.

Обществената поръчка касае третиране на битови отпадъци, като конкретно в услугата се включват сметосъбирането и сметоизвозването на твърдите битови отпадъци /ТБО/, формирани на горепосочените територии.

„Битови отпадъци” са тези, които се получават в резултат на жизнената дейност на хората, в административни, социални и обществени сгради. Към тях се приравняват и отпадъци от търговски обекти, обектите за отдих и др.дейности, когато нямат характер на опасни отпадъци и в същото време тяхното количество и състав няма да попречи на третирането им съвместно с битовите. Този вид отпадъци могат да се събират в съдове с обем 1.1 м3, 2 м3, 4 м3, 110л, според количеството на изхвърляните отпадъци.

Уличната смет се образува по тротоарните и улични платна, главно пред административни, обществени и други сгради. Този вид отпадъци се събират в съдове за улична смет с обем от 30 до 70 литра.

Основните дейности по осъществяване предмета на поръчката са:

* Сметосъбиране, сметоизвозване на битови отпадъци и поддържане чистотата на териториите на ГКПП „Капитан Андреево” и КПП „Капитан Петко войвода”, област Хасково;
* Снегопочистване и зимно поддържане на платната за движение, тротоарите и местата за обществено ползване на територията на ГКПП „Капитан Андреево” и КПП „Капитан Петко войвода”, област Хасково;
* Поддържане чистотата на помещения за обществено ползване (санитарни възли) на територията ГКПП „Капитан Андреево” и КПП „Капитан Петко Войвода”, област Хасково;
* Почистване на дъждоприемни шахти на територията на ГКПП „Капитан Андреево” и КПП „Капитан Петко Войвода”, област Хасково.

**Дейност 1 –** „**Сметосъбиране, сметоизвозване на битови отпадъци и поддържане чистотата на териториите на ГКПП „Капитан Андреево” и КПП „Капитан Петко Войвода”, област Хасково**”.

**І.** Събиране и извозване на отпадъци в т.ч.:

* Доставка, разполагане и поддръжка на съдовете за битови отпадъци;
* Събиране на БО и транспортиране до депото за неопасни отпадъци;

Необходимо да се осигурят 60 броя контейнери за ТБО. Разстановката на съдовете за смет следва да бъде извършена по подходящ за сметосъбиране начин според разположението на сградите и съоръженията на пункта. На КПП „Капитан Петко Войвода” съдовете за ТБО са 5 на брой, а на ГКПП „Капитан Андреево” останалите 55 броя.

Съдовете следва да са разположени така, че:

* лесно да се товарят на сметосъбиращите автомобили;
* да не са отдалечени от входовете;
* да не загрозяват околната им среда/обстановка;
* да се предотврати разнасянето на отпадъци при вятър, от животни и др.

Контейнерите за ТБО се осигуряват от Участника, избран за изпълнител, който отговаря за поддържането, системното почистване и обеззаразяването им. Предлаганите съдове за смет е необходимо да са стандартни, годни, с естетичен вид и да отговарят на санитарно-хигиенните изисквания, осигуряващи за всеки съд:

* да бъде със затварящ се капак/ци, като съответно е предвидена системна за поддръжка в изправност на капака/ците и механизмите им;
* здравина на изработката и устойчивост;
* да бъде чист и добре боядисан;
* добър естетичен вид.

За гарантиране санитарно – хигиенни условия и за недопускане задържане на смет в съдовете с цел предотвратяване развитието на биопроцесите и увреждане на околната среда е задължително:

* всички съдове за смет да се измиват и дезинфекцират с цел премахване на неприятните миризми и опасността от развитие на болестотворни организми и бактерии;
* да не се допуска препълване на съдовете за отпадъци;
* да се почистват и площадките около съдовете за смет за спазване изискването за „чист район“;

Контейнерите се изпразват **два пъти седмично**. При препълването им или възникнала спешна необходимост от еднократно изхвърляне на голямо количество отпадъци, същите се изпразват по разпореждане на длъжностното лице, упълномощено със заповед на Областния управител на Област – Хасково да го представлява на територията на ГКПП “Капитан Андреево” и КПП „Капитан Петко Войвода”.

Не се допуска изхвърляне на ТБО на нерегламентирани сметища.

Извозването става със специализирана техника за сметоизвозване, подробно посочена в Техническите спецификации, осигурена от Участника. Използваното оборудване, машини и технически съоръжения следва да отговаря на БДС, придружени със стандартизационен документ, както и на стандарт ЕВРО4. Участникът следва да осъществява дейността си при спазване на Закона за управление на отпадъците и нормативната уредба за опазване на околната среда.

За обслужване на пешеходните зони се почистват и поставените кошчета за улична смет, които следва да се поддържат по гореописания начин – в чист вид, при недопускане препълването им и почистване на терена около тях.

**ІІ.** Почистване на уличните платна, тротоарите и местата за обществено ползване.

Почистването на териториите на ГКПП „Капитан Андреево”и КПП „Капитан Петко войвода”, предназначени за общо ползване и преминаване на автомобили и граждани се извършва, чрез **ежедневно** **измитане**. Възможно е метенето да се извършва ръчно или чрез специализирана машина. Метенето не се извършва за времето, през което метеорологичните условия не го позволяват (има валежи от дъжд и/или сняг, снегонатрупвания).

Трасетата за преминаващи автомобили се измиват **веднъж месечно, както и при поискване от Възложителя при възникнала необходимост**. Когато климатичните условия не позволяват, тази дейност не се извършва. Измиването може да стане чрез автоцистерни снабдени с маркуч за ръчно миене или по друг подходящ начин.

**Дейностите, по сметосъбирането и сметоизвозването следва да бъдат осъществени по начин, който да не затруднява граничния контрол.**

**Дейност 2 – „Снегопочистване и зимно поддържане на платната за движение, тротоарите и местата за обществено ползване на територията на ГКПП „Капитан Андреево” и КПП „Капитан Петко Войвода”, област Хасково”.**

Дейностите по снегопочистване и зимно поддържане на платната за движение, тротоарите и местата за обществено ползване се извършват през зимния период, който трае от 01.12 декември на съответната година до 31.03 на следващата година. Този период от годината предполага снегонатрупване както върху платната за движение, така и върху тротоари и други места за обществено ползване. Дейността включва разриване на падналия сняг от платната за движение, паркингите, тротоарите и местата за обществено ползване, извозване на снежните маси /при нужда/ до депо за снежни маси. Допустимата дебелина на снежната покривка на платната за движение, по време на снеговалеж, при която трябва да се започне снегопочистването е 3 см. Снежните маси се разчистват по цялата ширина на уличните платна. Изхвърленият сняг не трябва да намалява видимостта на пътя. Снежната покривка се отстранява чрез последователно изтласкване на снега от оста на пътя към банкетите и след това се натоварва и извозва на определените предварително за това снежни депа. При интензивни снеговалежи, придружени с частични снегонавявания на платната за движение, се допуска да се изпълняват само работите по почистването на платното за движение. Отстраняването на снежни маси в краищата на платното се извършва след спиране на снеговалежа. При почистването на снега следва да се запазят подходите към административните сгради и специално внимание да се отделя на противопожарните хидранти, съоръженията на електропреносната, водоснабдителната, канализационната, съобщителната и други инфраструктурни и съобщителни мрежи и съоръжения.

Участникът трябва да разполага с необходимата техника за поддържане на териториите на ГКПП проходими при зимни условия. Участникът трябва да предвиди и опесъчаване или разпръскване на минерални материали – смес от пясък и сол или други, върху предварително почистеното от заснежаване или заледено пътно платно, тротоар и място за обществено ползване в зоната на ГКПП. Мероприятията за борба със зимната плъзгавост започват не по - късно от 2 часа от възникването й.

Работите по дейност 2 се извършват за територията на ГКПП „Капитан Андреево“ на плац влизащи и излизащи товарни автомобили, плац влизащи и излизащи лека автомобили и автобуси, платно за извънгабаритни товари. За територията на КПП „Капитан Петко войвода“ – плац влизащи и излизащи.

При почистването на снега следва да се запазят подходите към административните сгради и специално внимание да се отделя на противопожарните хидранти, съоръженията на електропреносната, водоснабдителната, канализационната, съобщителната и други инфраструктурни и съобщителни мрежи и съоръжения.

**Дейност 3 – „Поддържане чистотата на помещенията за обществено ползване (санитарни възли) на територията ГКПП „Капитан Андреево“ и КПП „Капитан Петко Войвода”, област Хасково”.**

На територията на КПП „Капитан Петко Войвода”, област Хасково” има 1 санитарен възел, а на територията на ГКПП „Капитан Андреево“ - 6 броя санитарни възли. Дейността по поддържане чистотата на помещенията за обществено ползване и за двата пункта включва:

* + - осигуряване непрекъснатото присъствие на хигиенист/и;
    - измиване на санитарните възли, при интензивност позволяваща, поддържането им непрекъснато в чист вид;
    - дезинфекция – поне два пъти дневно;
    - ежедневно осигуряване на санитарни консумативи – измиващи препарати, санитарни рола, салфетки за подсушаване на ръце и др.;
    - текущ ремонт на бойлери, батерии, кранчета, казанчета, мивки и др.;
    - поддържане на канализационна мрежа.

За извършваните услуги по поддържане чистотата на санитарните възли на територията на двата гранични пункта, **не се** събира такса от ползващите лица.

**Дейност 4 – „Почистване на дъждоприемни шахти на територията на ГКПП „Капитан Андреево” и КПП „Капитан Петко Войвода”, област Хасково**.

На територията на ГКПП “Капитан Андреево” са разположени – 2200 линейни метра. канализационни шахти, а на територията на КПП „Капитан Петко Войвода” – 18 линейни метра. С цел запазване водопроводимостта им е необходимо, същите да бъдат почиствани от натрупалите се листа, наноси и други отпадъци.

Тази дейност се осъществява само при настъпила и доказана необходимост. За тези обстоятелства Възложителят и/или упълномощено изрично със заповед от него лице, следят служебно. Извършването на дейността по почистване на дъждоприемните шахти става след предварително уведомление от Възложителя до избрания за изпълнител, с дадени точни указания за това колко метра и кои точно шахти се нуждаят от почистване.

### Тъй като на ГКПП „Капитан Андреево” и КПП „Капитан Петко Войвода” са територии със специален пропускателен режим е необходимо и задължително, предвид Наредбата за граничните контролно-пропускателни пунктове, достъпът до тях да става след предварително *издаване на пропуск* на работниците и служителите от търговските дружества, допуснати да извършват дейност в зоните на ГКПП (чл. 13 от НГКПП).